  Майя Бывальцева Удмуртиын Кам но Буй шуръёс вамен выжъёс вылтӥ автотранспортэн потон понна тужгес бадӟым дунъёсты юнматӥзы. Со сярысь ивортэмын элькун тӧролэн но кивалтэтлэн нимлыко сайтазы. Улосвыл кивалтэтлэн пуктэмезъя, тужгес бадӟым дунъёс пӧртэм автотранспортлы юнматэмын. Кылсярысь, Кам шур вамен пичи машинаен потон 340 манет усёз, нош Буй вамен — 187, шор секталаем машинаос понна — 679 но 357, бадӟым машинаослы (кык осен) но автобусъёслы — 1 сюрс 189 но 611, прицепен грузовикъёслы (куинь но солэсь трос осен) — 1 сюрс 528 но 781 манет. Кыкез ик выж вылтӥ потон пӧртэм транспорт понна сылоз 509, 1 сюрс 19, 1 сюрс 783 но 2 сюрс 292 манет. Пусъёмы, нырысь ик чакламын вал, кылсярысь, пичи машинаос Кам шур вамен выж вылтӥ потон понна 326 тырозы шуыса. Но Удмуртиысь кивалтэтэн юнматэм тужгес бадӟым дун вылӥынгес луиз. Тодэ вайытом, 2013-тӥ арын тулыс Удмуртиысь кивалтэт, ВТБ банк но «Инвестициосъя улосвыл компания» огазеяськон Кам но Буй шуръёс вамен выжъёс лэсьтон сярысь тупанкыл юнматӥзы. Улосвылын со нырысетӥез бадӟым объект, кудӥз кун но ужбергатон ласянь валче вылысь пуктӥське. Выжъёсты вуттэм бере концессионер соосты уже кутоз 49 ар ӵоже. Та дыре Кам но Буй выжъёс вамен ужан мынон-ветлон усьтэмын, отӥ ортчон понна дун али уг басьтӥськы. Азьвылгес ивортӥзы вал, южтолэзёзь дун тыроно уз луы шуыса. Объектэз быдэсак вуттыны кулэ 2017-тӥ арын пӧсьтолэзе. Кам шур вамен 1 иськемлэсь кузьгес выж Тарасовоысь паромен выжон интылэсь кӧня ке улӥынгес лэсьтэмын. Кыкетӥез (200 метр) — Буй шур вамен  Камбаркаысь Башкортостанэ нуэ. Москваысь Екатеринбургозь но берен сюрес Камбарка пыр 1 сюрс 721 иськем луоз. Со Пермь пыр сюреслэсь 164 иськемлы вакчигес, нош Уфа пыр мыноно ке, 269 иськемлы вакчигес. Тегъёс: Авто Ижкар Кама дунъёснотарифъёс Удмуртия кивалтэт  